C 214/160
SK
Úradný vestník Európskej únie
16.6.2023
Štvrtok 19. januára 2023
14. poukazuje na potrebu ambicióznej revízie nariadenia o spoločnej organizácii trhov s cieľom zvýšiť jeho prínos k zaisteniu príjmu tohto odvetvia, stability trhu, ako aj lepšieho predaja produktov rybolovu a zvýšenia ich pridanej hodnoty; v tejto súvislosti zdôrazňuje význam vytvorenia certifikovaných značiek morských plodov a mechanizmov značky rybárskych produktov, ako aj zvýšenia vysledovateľnosti v dodávateľskom reťazci, čo by zase zlepšilo informovanosť spotrebiteľov, povzbudilo by ich k tomu, aby nakupovali morské plody z miestnych a udržateľných zdrojov a zvýšilo ich povedomie o produktoch maloobjemového rybolovu;
15.
žiada, aby sa prostredníctvom ENRAF vykonávali programy na podporu maloobjemového rybolovu s cieľom zlepšiť riadenie podnikov a organizačné kapacity, znížiť výrobné náklady, zlepšiť ceny pri prvom predaji a zabezpečiť hospodársku a environmentálnu udržateľnosť, najmä prostredníctvom udržateľnejšej a modernejšej flotily;
16. poukazuje na ťažkosti, ktorým odvetvie maloobjemového rybolovu stále čelí a ktoré sa môžu zhoršiť aj kolísajúcimi a rastúcimi cenami pohonných hmôt a iných vstupov, čo je situácia, ktorá postihuje najmä menej konkurencieschopné segmenty flotily, konkrétne maloobjemový, drobný a pobrežný rybolov;
Zlepšenie prevádzkových podmienok a zaručenie budúcnosti maloobjemového, drobného a pobrežného rybolovu
17.
víta skutočnosť, že ENRAF poskytuje možnosť podporovať modernizáciu, výmenu alebo nákup novších motorov s nižšími emisiami CO2 vrátane motorov využívajúcich nové energeticky účinné technológie a konverziu benzínových motorov; domnieva sa, že by sa mali uplatniť najvyššie existujúce miery spolufinancovania; varuje, že mnohé z týchto alternatívnych motorizačných riešení ešte neboli dostatočne vyvinuté alebo zahŕňajú výrazné zvýšenie hrubej priestornosti, napríklad v prípade niektorých elektromotorov;
18. zdôrazňuje, že v niektorých regiónoch je väčšina odvetvia maloobjemového rybolovu závislá od dotácií na palivá; varuje, že návrh Komisie na smernicu Rady o reštrukturalizácii právneho rámca Únie pre zdaňovanie energetických výrobkov a elektriny (COM(2021)0563) ukončením súčasnej povinnej výnimky pre odvetvie rybolovu a zavedením minimálnej sadzby dane ohrozuje životaschopnosť väčšiny segmentu maloobjemového rybolovu, ktorý nemôže vykonávať dlhé plavby, aby si doplnil palivo v prístavoch s nižšími cenami; vyzýva Komisiu a členské štáty, aby zabezpečili rovnaké podmienky na medzinárodnej úrovni, a preto naďalej oslobodzovali odvetvie rybolovu od zdaňovania palív; zdôrazňuje, že akýkoľvek nový prístup by nemal viesť k záťaži pre maloobjemový rybolov a mal by sa zamerať na alternatívne riešenia, ktoré tomuto odvetviu umožnia skombinovať spravodlivú transformáciu smerom k cieľom stanoveným v zelenej dohode so schopnosťou hospodársky prosperovať a zaručiť dôstojné podmienky pre svojich pracovníkov; v tejto súvislosti a vzhľadom na súčasnú mimoriadnu infláciu cien pohonných hmôt sa domnieva, že členské štáty by mohli zvážiť mimoriadne opatrenia na poskytnutie pomoci segmentu maloobjemového, pobrežného a drobného rybolovu na očakávané rastúce výrobné náklady, najmä v rámci ENRAF a národných operačných programov;
19. poukazuje na ťažkosti a vážne nepriaznivé hospodárske a sociálne dôsledky krízy spôsobenej ochorením COVID-19 na odvetvie rybárstva a dôležitosť toho, aby členské štáty v prípade potreby nasmerovali dostupné vnútroštátne finančné prostriedky a finančné prostriedky EÚ, ako aj zvážili prijatie výnimočných opatrení na pomoc rybárom vrátane pracovníkov pri prekonávaní kríz alebo narušení trhu; vyzýva členské štáty, aby využívali zdroje, ktoré sú k dispozícii prostredníctvom krízových mechanizmov, na podporu maloobjemového rybolovu; zdôrazňuje, že napriek kríze naďalej funguje odvetvie maloobjemového pobrežného rybolovu, ktoré občanom EÚ poskytuje prístup k morským plodom, najmä v izolovaných pobrežných regiónoch, na ostrovoch a v najvzdialenejších regiónoch;
20. naliehavo vyzýva členské štáty, aby vyčlenili finančné prostriedky z Mechanizmu na podporu obnovy a odolnosti na investície do maloobjemovej pobrežnej flotily s cieľom pomôcť rybárom a prevádzkovateľom, ktorí vykonávajú súvisiacu prácu, najmä ženám, ako sú opravári sietí, asistenti a baliči na pobreží, a pracovníkom;
21. naliehavo vyzýva Komisiu, aby pod záštitou ENRAF poskytovala sektorovú podporu pre odvetvie maloobjemového rybolovu na inštaláciu skladovacej, mraziarenskej a chladiacej infraštruktúry a na zachovanie chladového reťazca od lode po konečného spotrebiteľa; považuje túto podporu za rozhodujúci prvok, ktorý umožní segmentu maloobjemového rybolovu plne využívať rybolovné zdroje bez toho, aby sa zničili alebo vyčerpali zásoby, ako aj zabezpečí pravidelné dodávky a dodávky čerstvých a vysokokvalitných výrobkov pre verejnosť, odvetvie Horeka a potravinársky priemysel;